
Text rozhodnutia
Súd: Krajský súd Bratislava Spisová značka: 1S/195/2016 Identifikačné číslo súdneho spisu: 1016201664 Dátum vydania rozhodnutia: 09. 11. 2016 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2016:1016201664.1 Uznesenie Krajský súd v Bratislave v právnej veci žalobcu: Technická univerzita v Košiciach, Letná 9, 042 00 Košice, zast.: JUDr. Katarína Bruncková, PhD., advokátska kancelária Winton, s.r.o., Dunajská 48, 811 08 Bratislava, proti žalovanému: 1. Ministerstvo školstva, vedy, výskumu a športu Slovenskej republiky, Stromová 1, 813 30 Bratislava, 2. Výskumná agentúra, Hanulova 5/B, 841 01 Bratislava, o odkladný účinok, takto r o z h o d o l : Krajský súd v Bratislave návrh žalobcu o odkladný účinok opatrenia žalovaného - Správy o zistenej nezrovnalosti č. N21500146/S01 v spojení so Žiadosťou o vrátenie finančných prostriedkov č. 26250120022/Z03 zo dňa 01.07.2016 z a m i e t a. o d ô v o d n e n i e : 1. Žalobca sa žalobou doručenou tunajšiemu súdu dňa 07.09.2016 domáhal preskúmania zákonnosti opatrenia žalovaného - Správy o zistenej nezrovnalosti č. N21500146/S01 v spojení so Žiadosťou o vrátenie finančných prostriedkov č. 26250120022/Z03 zo dňa 01.07.2016. 2. Žalobca zároveň požiadal súd o odkladný účinok vyššie uvedených opatrení žalovaného z dôvodu, že zaplatením uloženej sankcie hrozí žalobcovi značná ujma a finančná škoda, ktorá by mohla mať dopad na pôsobenie a výkon Ústavou SR a zákonmi garantovaných práv žalobcu a môže mať regionálny, ba dokonca aj celospoločenský dopad. 3. Podľa § 184 Správneho súdneho poriadku (ďalej len SSP), podanie správnej žaloby nemá odkladný účinok, ak tento zákon alebo osobitný predpis neustanovuje inak. 4. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok: a/ ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s vereným záujmom, b/ ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 5. Podľa § 188 SSP, ak správny súd návrhu žalobcu nevyhovie, uznesením ho zamietne. 6. Súd v súlade s citovaným zákonným ustanovením § 188 SSP zamietol návrh žalobcu, nakoľko neboli splnené podmienky ust. § 185 písm. a/ SSP. Poučenie: Proti tomuto uzneseniu kasačná sťažnosť nie je prípustná podľa § 439 ods. 2 písm. e/ SSP.

